b'\n_START_ARTICLE_\nJonas Tamulionis\n_START_PARAGRAPH_\nJonas Tamulionis (1894 m. spalio 5 d. Marcinkonyse, Var\xc4\x97nos r. \xe2\x80\x93 1971 m. vasario 3 d. Nashua, NH, JAV), vargonininkas, chorvedys ir dainininkas.\n_START_SECTION_\nBiografija\n_START_PARAGRAPH_\nI\xc5\xa1 ma\xc5\xbeens m\xc4\x97go muzik\xc4\x85, giedojo vietos ba\xc5\xbeny\xc4\x8dios chore. Vargonininkas B. \xc5\xbdilinskas pasteb\xc4\x97j\xc4\x99s jo gra\xc5\xbe\xc5\xb3 tenoro bals\xc4\x85, patar\xc4\x97 mokytis muzikos. Tad \xc5\xabkininkaudamas \xc4\xafsigijo armonik\xc4\x85 ir i\xc5\xa1moko ja groti. Taip pat i\xc5\xa1moko grie\xc5\xbeti ir ba\xc5\xbeny\xc4\x8dios fisharmonija, eidavo \xc4\xaf ba\xc5\xbeny\xc4\x8di\xc4\x85 groti ir giedoti per rytines pamaldas. V\xc4\x97liau lank\xc4\x97 J. Naujalio vargoninink\xc5\xb3 kursus Kaune. Apie 1910 m. i\xc5\xa1vyko \xc4\xaf JAV, kur i\xc5\xa1 prad\xc5\xbei\xc5\xb3 dirbo fizin\xc4\xaf darb\xc4\x85, o vakarais lank\xc4\x97 angl\xc5\xb3 kalbos kursus ir pas \xc4\xafvairius pedagogus lavino bals\xc4\x85 ir mok\xc4\x97si vargonuoti. Vienur kitur paband\xc4\x99s vargonininkauti, nuo 1930 m. gavo pastovi\xc4\x85 vargonininko ir chorved\xc5\xbeio viet\xc4\x85 \xc5\xa0v. Kazimiero lietuvi\xc5\xb3 parapijoje Nashua, kur dirbo iki mirties. I\xc5\xa1ugd\xc4\x97 skamb\xc5\xb3 chor\xc4\x85, su kuriuo daug koncertavo \xc4\xafvairiose lietuvi\xc5\xb3 kolonijose, dalyvavo tautiniuose renginiuose. Tur\xc4\x97damas gra\xc5\xbe\xc5\xb3 bals\xc4\x85, \xc4\xafdainavo nema\xc5\xbeai plok\xc5\xa1teli\xc5\xb3. Transliuota per Bostono lietuvi\xc5\xb3 radij\xc4\x85. M. Petrauskui apsigyvenus Bostone, MA, J. Tamulionis buvo priimtas dainuoti jo statomose operet\xc4\x97se. Gerai grojo ir akordeonu, sub\xc5\xabr\xc4\x97 orkestr\xc4\x97l\xc4\xaf ir visur su juo dalyvaudavo. Taip pat vadovavo vyr\xc5\xb3 chorui ir vokaliniam kvartetui, uoliai propagavo dz\xc5\xabki\xc5\xa1kas dainas. Dalyvavo visuomeniniame gyvenime, priklaus\xc4\x97 \xc4\xafvairioms lietuvi\xc5\xb3 draugijoms._NEWLINE_Nuo 1936 m. ALRK vargoninink\xc5\xb3 s\xc4\x85jungos narys, buvo rinktas Centro valdybos ra\xc5\xa1tininku, priklaus\xc4\x97 Naujosios Anglijos provincijos Vargoninink\xc5\xb3 s\xc4\x85jungai.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'